Morten Helveg Petersen (RV), 2003-11-13:
For Det Radikale Venstre er hovedsigtet med næste forsvarsforlig en gennemgribende reform til fordel for forsvarets internationale opgaver.
Struktur, personel, materiel, uddannelse og forskning skal afspejle behovet for styrker med høj mobilitet, kort reaktionstid og stor udholdenhed samt behovet for tættere samarbejde om opgaveløsningen inden for rammerne af FN, NATO og EU.
Vi ønsker EU-forsvarsforbeholdet afskaffet hurtigst muligt, og vi vil arbejde for, at det kommende forsvarsforlig tager højde for en fuldgyldig dansk deltagelse i udviklingen af en europæisk udrykningsstyrke til international krisestyring også med militære midler.
Vi er helt enige med det såkaldte Bruunudvalg i, at Danmark skal prioritere de organisationer, der har
størst betydning for den globale sikkerhed og stabilitet, først og fremmest FN, EU og NATO
Vi håber og anbefaler, at regeringen agter at lytte til den arbejdsgruppe, den selv har nedsat, om dansk sikkerhedspolitik.
Her er regeringens eksperter og forskerne ikke i tvivl, Danmark må føre en udenrigs- og sikkerhedspolitik, som i virkeligheden ligger langt tættere på Det Radikale Venstres linje end på regeringens hidtidige tilpasningspolitik i forhold til USA.
Hvad angår det mere militærfaglige, er Det Radikale Venstre et forsvarsvenligt parti uden hellige køer og med mod til gennemgribende reformer.
Vi blev, i modsætning til Venstre, De Konservative og Dansk Folkeparti, ikke overhalet indenom af Forsvarskommandoens forfriskende udspil først i september.
Det Radikale Venstre har gennem flere år argumenteret for en suspension af værnepligten.
Vi har argumenteret for, at hjemmeværnet i sin nuværende form ikke er svaret på fremtidens udfordringer, og vi har argumenteret for større vægt på de internationale opgaver.
Det har til tider været en ensom kamp, men så meget desto større er vores glæde over, at Forsvarskommandoen har meldt sig som en reformivrig kraft.
Jeg forstår til gengæld udmærket den frustration, som jeg oplever i det borgerlige bagland, når man er rundtomkring
i kongeriget for at diskutere forsvarspolitik,
over på den måde at være blevet overhalet af virkelighedens verden. For vores vedkommende vil vi gerne gå ambitiøst til værks.
Vi vil arbejde for: - en suspension af værnepligten.
Med nedlæggelsen af mobiliseringsstyrken bortfalder også det sidste argument for værnepligten.
Den bør erstattes af en 3 måneders frivillig militær grunduddannelse for alle egnede og derefter specialisering i uddannelsen, - nedlæggelse af hjemmeværnet, eventuelt med en videreførelse af særlig kvalificerede enheder, som herefter bør underlægges Forsvarskommandoen, - en styrkelse af antiterrorberedskabet.
Vi ønsker, at specialisering inden for NATO og EU bliver et hovedtema i forbindelse med forsvarsforliget både i relation til opgaver og i relation til materielanskaffelser.
Reduktion af materiel, der sigter på territorialforsvar, skal frigøre ressourcer til internationale opgaver.
Vi bør oprette en humanitær indsatsbrigade.
Vi bør rationalisere strukturer, herunder integration af Forsvarskommandoen i Forsvarsministeriet.
Vi vil gerne opprioritere Forsvarsakademiet og Institut for Internationale Studier, både for så vidt angår strategisk forskning og fleksibilitet mellem uddannelse i forsvaret og på universiteter.
Danmark er et rigt land med tryghed uden fortilfælde, og som sådan må vi yde et ekstraordinært bidrag i den internationale kamp for retssamfund, demokrati og menneskerettigheder. Det Radikale Venstre finder det afgørende, at forsvaret som en offentlig institution fungerer opgaveorienteret, effektivt og ressourcebevidst.
Det fremsatte forslag til vedtagelse peger klart i den retning, og det kan vi derfor støtte.